উত্তর কোরিয়ার পিয়ংইয়ং বিমানবন্দর থেকে দুটি ক্ষেপণাস্ত্র উৎক্ষেপণ; জানিয়েছে দক্ষিণ কোরিয়া
আপাতদৃষ্টিতে ধারণা করা হচ্ছে, সোমবারের পরীক্ষাটিতে দুটি এসআরবিএম উৎক্ষেপণ করা হয়
উত্তর কোরিয়া সোমবার (১৭ জানুয়ারি) দেশটির রাজধানী পিয়ংইয়ংয়ের একটি বিমানবন্দর থেকে দুটি ক্ষেপণাস্ত্র উৎক্ষেপণ করেছে বলে দক্ষিণ কোরিয়ার সশস্ত্র বাহিনী জানিয়েছে। ক্ষেপণাস্ত্র দুটি স্বল্পপাল্লার ব্যালিস্টিক ক্ষেপণাস্ত্র বলে ধারণা করা হচ্ছে। চলতি মাসে এটি ছিল উত্তর কোরিয়ার চতুর্থ ক্ষেপণাস্ত্র পরীক্ষা। জাপান সরকারও এই ক্ষেপণাস্ত্র উৎক্ষেপণের খবরটি জানিয়েছে। দেশটির মন্ত্রিপরিষদের মুখ্য সচিব হিরোকাজু মাতসুনো ঘটনাটিকে অঞ্চলটির শান্তি ও নিরাপত্তার জন্য হুমকি হিসেবে ব্যাখ্যা করে নিন্দা প্রকাশ করেছেন। পারমাণবিক অস্ত্রধারী উত্তর কোরিয়া দুই সপ্তাহেরও কম সময়ে আরও তিনবার ক্ষেপণাস্ত্র পরীক্ষা চালিয়েছে। এত ঘন ঘন পরীক্ষা চালানো একটি অস্বাভাবিক ঘটনা। এগুলোর মধ্যে প্রথম দুটিতে একটি করে “হাইপারসনিক ক্ষেপণাস্ত্র” উৎক্ষেপণ করা হয়। এ ধরনের ক্ষেপণাস্ত্র অত্যন্ত দ্রুত গতি অর্জন করতে ও উৎক্ষেপণের পর গতিপথ পরিবর্তনে সক্ষম। গত শুক্রবারের তৃতীয় পরীক্ষায় ট্রেন থেকে দুটি স্বল্পপাল্লার ব্যালিস্টিক ক্ষেপণাস্ত্র (এসআরবিএম) উৎক্ষেপণ করা হয়। আপাতদৃষ্টিতে ধারণা করা হচ্ছে, সোমবারের পরীক্ষাটিতে দুটি এসআরবিএম উৎক্ষেপণ করা হয়। সেগুলোকে পিয়ংইয়ংয়ের সুনান বিমান ঘাঁটি থেকে পূর্ব দিকে উৎক্ষেপণ করা হয় বলে, দক্ষিণ কোরিয়ার জয়েন্ট চিফস অফ স্টাফ এক বিবৃতিতে জানান। সর্ব সাম্প্রতিক এই উৎক্ষেপণের পর যুক্তরাষ্ট্র প্রশাসন একই সঙ্গে নিন্দা জ্ঞাপন করে এবং আলোচনার আহ্বান জানায়। উত্তর কোরিয়ার ক্ষেপণাস্ত্র উৎক্ষেপণের কারণে যুক্তরাষ্ট্র নতুন নিষেধাজ্ঞা আরোপ করেছে এবং আরও নিষেধাজ্ঞার বিষয়ে চাপ প্রয়োগ করছে। যুক্তরাষ্ট্রের প্রেসিডেন্ট জো বাইডেন প্রশাসন বুধবার পিয়ংইয়ংয়ের ওপর নতুন নিষেধাজ্ঞার প্রথমটি আরোপ করে। একই সঙ্গে জাতিসংঘ নিরাপত্তা পরিষদের প্রতি, উত্তর কোরিয়ার বেশ কিছু ব্যক্তি ও প্রতিষ্ঠানকে কালো তালিকাভুক্ত করার আহ্বান জানায়। উত্তেজনা হ্রাস করতে পিয়ংইয়ংকে আলোচনায় ফিরে আসতেও পুনরায় আহ্বান জানায় যুক্তরাষ্ট্র। আলোচনার মাধ্যমে দেশটিকে তাদের পারমাণবিক অস্ত্র ও ব্যালিস্টিক ক্ষেপণাস্ত্রের ভান্ডার সমর্পণে রাজি করাতে চেষ্টা করছে যুক্তরাষ্ট্র। {রয়টার্স}